DITTO นำทีมวิ่ง! รับ ส.อ.ท. จับมือ “อบก.” เปิดตัว “FTIX” ซื้อคาร์บอนเครดิต-พลังงานสะอาด
DITTO-BRR-EA-GULF ราคาวิ่ง รับ ส.อ.ท. จับมือ อบก. เปิดตัวแพลตฟอร์ม “FTIX” เดินหน้าซื้อขายพลังงานสะอาดและคาร์บอนเครดิต ฟากโบรกมองเป็นผลบวกต่อแผนขยายตัวไปยังธุรกิจเกี่ยวข้องกับกลุ่มพลังงานหมุนเวียนและคาร์บอนเครดิต
DITTO-BRR-EA-GULF ราคาวิ่ง รับ ส.อ.ท. จับมือ อบก. เปิดตัวแพลตฟอร์ม “FTIX” เดินหน้าซื้อขายพลังงานสะอาดและคาร์บอนเครดิต ฟากโบรกมองเป็นผลบวกต่อแผนขยายตัวไปยังธุรกิจเกี่ยวข้องกับกลุ่มพลังงานหมุนเวียนและคาร์บอนเครดิต
22 ก.ย. 2565

ผู้สื่อข่าวรายงานว่า วันนี้ (22 ก.ย.65) ล่าสุด ณ เวลา 10:19 น. ราคาหุ้น บริษัท ดิทโต้ (ประเทศไทย) จำกัด (มหาชน) หรือ DITTO อยู่ที่ระดับ 72.00 บาท บวก 2.50 บาท หรือ 3.60% สูงสุดที่ระดับ 72.25 บาท ต่ำสุดที่ระดับ 70.00 บาท ด้วยมูลค่าการซื้อขาย 106.55 ล้านบาท
บริษัท น้ำตาลบุรีรัมย์ จำกัด (มหาชน) หรือ BRR ราคาหุ้นอยู่ที่ระดับ 9.85 บาท บวก 0.15 บาท หรือ 1.55% สูงสุดที่ระดับ 9.95 บาท ต่ำสุดที่ระดับ 9.75 บาท ด้วยมูลค่าการซื้อขาย 15.49 ล้านบาท
บริษัท พลังงานบริสุทธิ์ จำกัด (มหาชน) หรือ EA ราคาหุ้นอยู่ที่ระดับ 89.50 บาท บวก 0.50 บาท หรือ 0.56% สูงสุดที่ระดับ 90.00 บาท ต่ำสุดที่ระดับ 89.25 บาท ด้วยมูลค่าการซื้อขาย 164.47 ล้านบาท
บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ราคาหุ้นอยู่ที่ระดับ 53.25 บาท บวก 0.25 บาท หรือ 0.47% สูงสุดที่ระดับ 53.50 บาท ต่ำสุดที่ระดับ 52.75 บาท ด้วยมูลค่าการซื้อขาย 127.26 ล้านบาท
โดย นายสมโภชน์ อาหุนัย รองประธานสภาอุตสาหกรรมแห่งประเทศไทย (ส.อ.ท.) และประธานสถาบันการเปลี่ยนแปลงสภาพภูมิอากาศ ส.อ.ท. เปิดเผยว่า ส.อ.ท. ได้ดำเนินการร่วมกับองค์การบริหารจัดการก๊าซเรือนกระจก (องค์การมหาชน) หรือ อบก. พัฒนาแพลตฟอร์มการซื้อขายแลกเปลี่ยนคาร์บอนเครดิต หรือเป็นศูนย์ซื้อขายคาร์บอนเครดิต
ทั้งนี้ ส.อ.ท. ได้พัฒนาและบริหารจัดการ “แพลตฟอร์ม FTIX” เพื่อประกอบการเป็นศูนย์ซื้อขายแลกเปลี่ยนคาร์บอนเครดิตให้สามารถเชื่อมโยงกับระบบของ อบก.
นอกจากนี้ ยังมีการซื้อขายไฟฟ้าจากพลังงานหมุนเวียนเพื่อตอบสนองความต้องการการใช้พลังงานหมุนเวียน 100% (RE100) รวมถึงการซื้อขายใบรับรองการผลิตไฟฟ้าจากพลังงานหมุนเวียน หรือ REC อีกด้วย
โดย ส.อ.ท. ได้ยื่นแพลตฟอร์ม FTIX นี้เข้าร่วมในโครงการ ERC Sandbox 2 ของสำนักงานคณะกรรมการกำกับกิจการพลังงาน เพื่อทดสอบระบบของตลาดการซื้อขายแลกเปลี่ยนให้มีความโปร่งใสและเชื่อถือได้ โดยที่อุตสาหกรรมทุกขนาดทั้งขนาดเล็ก กลาง และใหญ่ จะสามารถเข้าถึงได้อย่างมีประสิทธิภาพ ซึ่งถือเป็นโอกาสดีจะได้ทำการเปิดตัวแพลตฟอร์ม FTIX พร้อมกับศูนย์ซื้อขายคาร์บอนเครดิต
ทั้งนี้ เพื่อสนับสนุนการดำเนินโครงการลดการปล่อยก๊าซเรือนกระจก และการซื้อขายคาร์บอนเครดิต รวมถึงให้หน่วยงานต่างๆ สามารถดำเนินกิจกรรมในการลดการปล่อยก๊าซเรือนกระจกได้อย่างมีประสิทธิภาพ และสนับสนุนตลาดคาร์บอนภายในประเทศ และช่วยขับเคลื่อนการนำนโยบายของภาครัฐไปสู่การปฏิบัติให้บรรลุเป้าหมายความเป็นกลางทางคาร์บอน (Carbon Neutrality) ในปี พ.ศ. 2593 และเป้าหมายการปล่อยก๊าซเรือนกระจกสุทธิเป็นศูนย์ (Net Zero Emission) ในปี พ.ศ. 2608 ของประเทศ
นอกจากนี้ บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์วันนี้ (22 ก.ย.65) ว่า ส.อ.ท. จับมือ อบก. เปิดตัวแพลตฟอร์ม “FTIX” เดินหน้าซื้อขายพลังงานสะอาด และคาร์บอนเครดิต มุ่งสู่เป้าหมายลดการปล่อยก๊าซเรือนกระจก เป็นบวกต่อหุ้นมีแผนขยายตัวไปยังธุรกิจพลังงานหมุนเวียนและคาร์บอนเครดิต ได้แก่ GUNKUL, DITTO, NER, BRR